Ogẹn Jesu gi nwan marịn nị ndị itu-Farisi a nụgụọ nị ndị alị hụn rị a la wẹ a tọ a bannị Jesu lẹ ndị rị e mẹ mirin Chuku ẹka a a karịgụọdẹ ndị rị a la wẹ a tọ a bannị Jọnụ hụn e mẹ mirin-Chuku —
bụ ẹlẹ Jesu lẹ enwẹn ẹ rị e mẹ wẹ mirin-Chuku,
ndị nsọnmazụụn a rị e mẹ wẹ —
ya kẹ Jesu nọ gha Judia pụ,
kinkọ Galili.
Ọ nọ ghashi alị Sameria makẹlẹ ọ rị mkpa n'ọ ghashi ẹ.
Ya ọ nọ pụha obodo ohu w'a kpọ Sika hụn rị imẹ Sameria,
ẹhụ alị Jekọpụ ye Josẹfụ nwa a.
Ọmị Jekọpụ rị ebẹhụ.
Ndụn gụ Jesu o gi jẹn ijẹn.
Ọ nọ nọdị alị ẹhụ ọmị hụ.
(Ihiẹn rịkẹ ọkụrọkụ mmẹbụọ efinnaị anwụn gi a rị isi rọ.)
Ya kẹ okpoho Sameria ohu nọ bịa d'a dọrị mirin.
Jesu nọ sị a,
“Ye m mirin ra.”
Ndị nsọnmazụụn Jesu e shigụọ imẹ obodo d'e ṅọnhẹn ihiẹn-oriri ogẹn hụ.
Okpoho hụ wụ onyẹ Sameria nọ sị a,
“Nanị kẹ ịyụ,
onyẹ Ju,
dọn nwan a rịọ mmẹ wụ onyẹ Sameria mirin,
bụ ndị Ju ara sọn ndị Sameria mẹkọ?”
Jizọsị nọ sị a,
“Omẹni i te marịn ihiẹn Osolobuẹ e ye lẹ onyẹ rị a sị ị,
‘Ye m mirin ra’,
nkẹ y'a rịọ a,
n'o ye i mirin hụn e ye ndụn.”
Okpoho hụ nọ sị a,
“Diọkpa,
ọmịnị mi emi bụ y'e gi mkpu wẹ gi a dọ mirin.
Elebe y'a nọ nwan wẹhẹ mirin ahụn e ye ndụn?!
Yụ kazị Jekọpụ nẹdi ẹnyi kanị ye ẹnyi ọmịnị?
Kẹ ya kẹ ụmụ a kẹ anụ a a razịghọ mirin rịn'a?”
Jesu nọ sị a,
“Onyẹ ragụ mirinni,
ẹgụn mirin jẹnkọ d'a gụnzị a.
Kanị onyẹ ra mirin m jẹnkọ d'e ye ẹ,
onwọnni ogẹn ẹgụn mirin e gizi gụn a elu-ụwanị,
mirin hụ k'e họnrindẹ isi-mirin imẹ hụnyẹ,
a mụpụhan'a ndụn itẹbitẹ.”
Okpoho hụ nọ sị a,
“Diọkpa,
ye m nwan mirin hụ amamgbe ẹgụn-mirin a gụnzị m mọbụ a bịamazị m ebeni d'a dọrị mirin.”
Jizọsị nọ sị a,
“Jẹn d'a kpọha di i,
y'e kinhẹn ebeni.”
Okpoho hụ nọ sị a,
“Enwọn m di.”
Jesu nọ sị a,
“Ezioku kẹ i ku ebe ị nọ sị,
‘Enwọn m di’,
makẹni ọsụọn'a nị y'a lụpụgụọ di isẹn,
okẹnnyẹ yụ lẹ ya rị nwan ẹlẹ di i.
Ezioku k'i ku!”
Okpoho hụ nọ sị a,
“Diọkpa,
a hụnọlẹ m'a nị ị wụ onyẹ-amụma.
Ndị nẹdi ẹnyi kanị nọ uguni fe Chuku,
bụ ụnụ ndị Ju sị Jerusalẹm kẹ ịhịan k'a nọrịrị fe Chuku.”
Jesu nọ sị a,
“Okpoho,
kweri ihiẹn m rị e ku:
ogẹn lala,
hụn ụnụ jẹnkọlẹni d'a nọzị kẹ elu uguni kẹ imẹ Jerusalẹm fe Chuku-Nẹdi.
Ụnụ amarịn onyẹ ụnụ rị e fe;
kanị,
ẹnyi nwẹn a marịnghọ onyẹ ẹnyi rị e fe,
makẹni ẹka ndị Ju kẹ nzụọpụha gha lala.
Ogẹn laladẹ,
ẹghẹẹ,
o rugụọdẹ nwan,
hụn ndị e fe ezigbo ofufe k'e gi fe Chuku-Nẹdi ofufe imẹ-mmọn lẹ nke ezioku.
Makẹni ndị hụn e fe ẹrịra kẹ Chuku-Nẹdi chọkọ.
Osolobuẹ wụ mmọn,
ẹlẹ ịhịan;
ndị k'e fen'ẹ k'e ferịrị a ofufe imẹ-mmọn lẹ nke ezioku.”
Okpoho hụ nọ sị a,
“A marịnghọ m nị Onyẹ Nzụọpụha Hụ Osolobuẹ Tumẹ hụn w'a kpọ Kraịstị lala;
ọ bịa,
n'ọ gwachanrịnghọ ẹnyi ihiẹn ile.”
Jesu nọ sị a,
“Mmẹ hụn rị a gwa ị oku rọ.”
Ogẹn hụ hụra kẹ ndị nsọnmazụụn a gi kinhẹn.
Ọ tụka wẹ ẹnya n'ọ rị e sọn okpoho e ku;
kanị onwọnni onyẹ sị,
“K'ị chọ?”
mọbụ “Kị rị e dun'ẹ e ku?”
Ya kẹ okpoho hụ nọ la ite mirin ẹ tọ,
kinzi imẹ obodo,
sị ndị rịn'a,
“Bịa nị d'e lee onyẹ gwa m ihiẹn ile m mẹ!!
Onyẹ ma kẹ ịya wụ Kraịstị?”
Wẹ nọ gha imẹ obodo rujẹnmẹ ebe ọ rị.
Ogẹn hụ,
ndị nsọnmazụụn Jesu hụ a rịọ a,
“Onyẹ-nkuzi,
dodo ri ihiẹn-oriri.”
Kanị ọ nọ sị wẹ,
“M nwọn ihiẹn m'e ri hụn ụnụ marịnlẹni.”
Ya kẹ ndị nsọnmazụụn a nọ jụma ibe wẹ,
“O nwọndẹ nwan onyẹ wẹhẹn'ẹ ihiẹn-oriri ra?”
Jizọsị nọ sị wẹ,
“Ihiẹn-oriri m wụ imẹ uche onyẹ zini m lẹ ịrụnchanrịn ọrụn a.
Ẹlẹ ụnụ a sị,
‘Ọ họdụzị ifọn ẹnọ nị wẹ ghọma ihiẹn-ugbo?’
Kanị,
m rị a sị ụnụ,
lehunmẹ ni ẹnya nị ụnụ hụn nị ihiẹn-ugbo a kagụọlẹ w'a ghọ.
Onyẹ rị a ghọnị hụ a ghọ,
a narịn ụgwọ-ọrụn a,
e kpọntọnị ndụn itẹbitẹ,
kẹni hụn kụnn'a lẹ hụn ghọn'a nwọngbama ịghọghọ.
O mẹgụọ nwan kẹ wẹ dọn e ku ẹ:
‘Onyẹni kụn;
onyẹni ghọ.’ ”
“M zi ụnụ d'a ghọ ihiẹn ụnụ rụnlẹni;
ndị ọzọ a rụngbugụọ enwẹn wẹ;
ụnụ a bịagụọ d'a ghọ ihiẹn wẹ rụn.”
Ndị Sameria bu ọda bi obodo hụ kwerini Jesu,
makẹni okpoho hụ sị,
“Ọ gwa m ihiẹn ile m mẹ!”
Ogẹn ndị Sameria gi bịa d'e kunrun Jesu,
wẹ nọ rịọ a n'o sọn wẹ nọdị.
Ya ọ nọ sọn wẹ nọdị akpọhịn ẹbụọ.
Ya kẹ ndị bu ọda nọzị kwerinin'ẹ makẹ ihiẹn wẹ nụ ọnụ a.
Wẹ nọ sị okpoho hụ,
“Ẹlẹzi ihiẹn i ku sụọ kẹ ẹnyi gi kweri,
makẹlẹ ẹnyi lẹ enwẹn ẹnyi a nụọlẹ ọnụ a,
marịn nị ọnwan wụ Onyẹ-nzụọpụha ụwa nke-esi.”